CELEX: 32014H0729(20)
Language: mt
Date: 2014-07-08 00:00:00
Title: Rakkomandazzjoni tal-Kunsill tat-8 ta' Lulju 2014 dwar il-Programm Nazzjonali ta' Riforma 2014 tal-Portugall u li twassal opinjoni tal-Kunsill dwar il-Programm ta' Stabbiltà tal-Portugall 2014

29.7.2014   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 247/102
            
         RAKKOMANDAZZJONI TAL-KUNSILL
   tat-8 ta' Lulju 2014
   dwar il-Programm Nazzjonali ta' Riforma 2014 tal-Portugall u li twassal opinjoni tal-Kunsill dwar il-Programm ta' Stabbiltà tal-Portugall 2014
   2014/C 247/20
   IL-KUNSILL TA' L-UNJONI EWROPEA,
   Wara li kkunsidra t-Trattat dwar il-Funzjonament tal-Unjoni Ewropea, u b'mod partikolari l-Artikoli 121(2) u 148(4) tiegħu,
   Wara li kkunsidra r-Regolament tal-Kunsill (KE) Nru 1466/97 tas-7 ta' Lulju 1997 dwar it-tisħiħ tas-sorveljanza ta' pożizzjonijiet ta' baġit u s-sorveljanza u l-koordinazzjoni ta' politika ekonomika (1), u b'mod partikolari l-Artikolu 5(2) tiegħu,
   Wara li kkunsidra r-rakkomandazzjoni tal-Kummissjoni Ewropea,
   Wara li kkunsidra r-riżoluzzjonijiet tal-Parlament Ewropew,
   Wara li kkunsidra l-konklużjonijiet tal-Kunsill Ewropew,
   Wara li kkunsidra l-opinjoni tal-Kumitat tal-Impjiegi,
   Wara li kkunsidra l-opinjoni tal-Kumitat Ekonomiku u Finanzjarju,
   Wara li kkunsidra l-opinjoni tal-Kumitat tal-Protezzjoni Soċjali,
   Wara li kkunsidra l-opinjoni tal-Kumitat tal-Politika Ekonomika,
   Billi:
   
               (1)
            
            
               Fis-26 ta' Marzu 2010, il-Kunsill Ewropew qabel mal-proposta tal-Kummissjoni li tiġi mnedija strateġija ġdida għall-impjiegi u t-tkabbir, Ewropa 2020, ibbażata fuq koordinazzjoni msaħħa tal-politiki ekonomiċi, li tiffoka fuq l-oqsma ewlenin fejn tinħtieġ azzjoni biex tingħata spinta lill-potenzjal tal-Ewropa għat-tkabbir u l-kompetittività sostenibbli.
            
         
               (2)
            
            
               Fit-13 ta' Lulju 2010, il-Kunsill, abbażi tal-proposti tal-Kummissjoni, adotta Rakkomandazzjoni dwar il-linji gwida ġenerali għall-politiki ekonomiċi għall-Istati Membri u l-Unjoni (mill-2010 sal-2014) u, fil-21 ta' Ottubru 2010, adotta deċiżjoni dwar il-linji gwida għall-politiki tal-impjiegi tal-Istati Membri (2), li flimkien jiffurmaw il-“linji gwida integrati”. L-Istati Membri kienu mistiedna sabiex jikkunsidraw il-linji gwida integrati fil-politiki ekonomiċi u tal-impjiegi tagħhom.
            
         
               (3)
            
            
               Fid-29 ta' Ġunju 2012, il-Kapijiet ta' Stat jew ta' Gvern tal-Istati Membri ddeċidew dwar Patt għat-Tkabbir u l-Impjiegi, li jipprovdi qafas koerenti għal azzjoni fil-livelli nazzjonali, tal-UE u taż-żona tal-euro bl-użu tal-lievi, l-istrumenti u l-politiki kollha possibbli. Huma ddeċidew dwar azzjoni li għandha tittieħed fil-livell tal-Istati Membri, fejn b'mod partikolari esprimew impenn sħiħ biex jintlaħqu l-għanijiet tal-Istrateġija Ewropa 2020 u biex jiġu implimentati r-rakkomandazzjonijiet speċifiċi għall-pajjiż‐.
            
         
               (4)
            
            
               Il-Portugall kien issoġġettat għal programm ta' aġġustament makroekonomiku sas-17 ta' Mejju 2014 f'konformità mal-Artikolu 1(2) ta' Deċiżjoni ta' Implimentazzjoni tal-Kunsill 2011/344/UE (3), li jipprovdi li ssir assistenza finanzjarja disponibbli għal tliet snin. Fit-23 ta' April 2014, il-Kunsill iddeċieda (4) li jestendi d-disponibbiltà tal-assistenza finanzjarja b'sitt ġimgħat, biex jippermetti valutazzjoni komprensiva u eżawrjenti tal-konformità mal-kundizzjonalità tal-programmi u l-iżbursament ordnat tal-aħħar porzjon tas-self. Skont l-Artikolu 12 tar-Regolament (UE) Nru 472/2013 tal-Parlament Ewropew u tal-Kunsill (5) il-Portugall għalhekk kien eżenti mill-monitoraġġ tal-valutazzjoni tas-Semestru Ewropew għall-koordinazzjoni tal-politika ekonomika għad-durata tal-programm. Ladarba ħareġ mill-programm, il-Portugall issa għandu jiġi integrat b'mod sħiħ fil-qafas tas-Semestru Ewropew.
            
         
               (5)
            
            
               Fit-13 ta' Novembru 2013, il-Kummissjoni adottat l-Istħarriġ Annwali dwar it-Tkabbir, li jimmarka l-bidu tas-Semestru Ewropew 2014 għall-koordinazzjoni tal-politika ekonomika. Barra minn hekk, fit-13 ta' Novembru 2013, il-Kummissjoni, abbażi tar-Regolament (UE) Nru 1176/2011 tal-Parlament Ewropew u tal-Kunsill (6)adottat ir-Rapport dwar il-Mekkaniżmu ta' Twissija.
            
         
               (6)
            
            
               Fl-20 ta' Diċembru 2013, il-Kunsill Ewropew approva l-prijoritajiet li jiżguraw stabbiltà finanzjarja, konsolidament fiskali u azzjoni biex jissaħħaħ it-tkabbir. Il-Kunsill enfasizza l-ħtieġa li jissokta l-konsolidament fiskali differenzjat u favur it-tkabbir, sabiex il-kundizzjonijiet ta' self għall-ekonomija jerġgħu lura għan-normal, jiġu promossi t-tkabbir u l-kompetittività, jiġu ttrattati l-qgħad u l-konsegwenzi soċjali tal-kriżi, u biex l-amministrazzjoni pubblika tiġi mmodernizzata.
            
         
               (7)
            
            
               Skont ir-Regolament (UE) Nru 472/2013, il-Portugall kien eżenti mill-obbligu li jippreżenta il-Programm Nazzjonali ta' Riforma u l-Programm ta' Stabbiltà tiegħu għad-durata tal-programm ta' aġġustament makroekonomiku. Madankollu, hu ppreżenta Dokument ta' Strateġija Fiskali aġġornat fit-30 ta' April 2014 (Documento de Estratégia Orçamental), u ittra mill-Gvern li tipprovdi aġġornament dwar l-iżviluppi tal-miri tal-Ewropa 2020. Fis-17 ta' Mejju 2014, il-Gvern ippreżenta l-programm ta' riforma kontinwa tiegħu u l-inizjattivi ġodda lejn tkabbir sostenibbli fid-dokument intitolat “It-Triq lejn it-Tkabbir, strateġija ta' riforma fit-terminu medju għall-Portugall”.
            
         
               (8)
            
            
               L-objettiv tal-istrateġija baġitarja mfassla fid-Dokument ta' Strateġija Fiskali tal-2014 hu li jikkoreġi d-defiċit eċċessiv sal-2015 b'mod sostenibbli u jilħaq l-objettiv tat-terminu medju sal-2017. L-istrateġija tippjana li d-defiċit tal-gvern iġġibu sa 4,0 % tal-PDG fl-2014 u li tbaxxih iktar sa 2,5 % tal-PDG fl-2015, f'konformità mal-miri stabbiliti fir-Rakkomandazzjoni tal-Proċedura tad-Defiċit Eċċessiv tal-21 ta' Ġunju 2013 u kkonfermata mill-ġdid mit-12-il rieżami tal-programm ta' aġġustament makroekonomiku. Madankollu, fit-30 ta' Mejju 2014, il-Qorti Kostituzzjonali annullat miżuri ta' konsolidazzjoni stmati li kien ser ikollhom impatt fuq ir-riżultati baġitarji fl-2014 b'madwar 0,4 % tal-PDG b'effetti possibbli ta' segwitu fl-2015. Sabiex wieħed jikseb il-miri miftiehma, il-Gvern ser ikollu jintroduċi miżuri ta' sostituzzjoni ta' daqs ekwivalenti. Madankollu, hemm żewġ sentenzi tal-Qorti Kostituzzjonali li għadhom pendenti li jipprevjenu kwantifikazzjoni kompleta tal-miżuri li għandhom jittieħdu. Fid-dawl tal-ħin disponibbli limitat, il-Gvern jista' jirrikorri għal miżuri ta' natura anqas favorevoli għat-tkabbir, partikolarment fuq in-naħa tad-dħul. Lil hinn mill-2015, l-istrateġija tikkonferma l-għan li jintlaħaq l-objettiv tat-terminu medju sal-2017 permezz tat-twettiq ta' sforz strutturali ta' 0,5 % tal-PDG fl-2016 u li jintlaħaq defiċit strutturali ta' 0,5 % fl-2017. Skont l-istrateġija, id-dejn gross tal-gvern ġenerali ser jilħaq il-quċċata ta' madwar 130,2 % tal-PDG fl-2014 u ser jibda jinżel gradwalment mill-2015. Ix-xenarju makroekonomiku sottostanti tal-proġettazzjonijiet baġitarji tal-istrateġija huwa konformi mat-tbassir tar-Rebbiegħa tal-Kummissjoni u kien analizzat mill-Kunsill tal-Finanzi Pubbliċi. Wara s-sentenza tal-Qorti Kostituzzjonali l-istrateġija fiskali fl-2014 ser ikollha tiġi riveduta sabiex tintlaħaq il-mira tad-defiċit ta’ 4 % tal-PDG. Madankollu, jibqa' riskji negattivi għall-mira, b'mod partikolari minħabba inċertezzi legali u l-impatt tal-istatistika ta’ operazzjonijiet immirati lejn ġestjoni aktar effiċjenti tad-dejn imdendel fuq xi impriżi tal-istat.
               L-aġġustament baġitarju tal-2015 huwa mirfud minn miżuri ta’ konsolidazzjoni fiskali li jammontaw għal 0,8 % tal-PDG li huwa meqjus li jkun biżżejjed sabiex tintlaħaq il-mira ta’ 2,5 % tal-PDG. Abbażi tal-valutazzjoni tal-istrateġija fiskali tal-Gvern u t-tbassir tal-Kummissjoni, skont ir-Regolament (KE) Nru 1466/97, l-opinjoni tal-Kunsill hija li l-objettivi tal-Istrateġija huma konsistenti mar-rekwiżiti tal-Patt ta’ Stabbiltà u Tkabbir.
            
         
               (9)
            
            
               Jeħtieġ li l-konsolidament fiskali jkun sostnut minn riformi ulterjuri tas-sistema tal-ġestjoni tal-finanzi pubbliċi. B’mod partikolari, minkejja l-progress li sar taħt il-programm ta’ aġġustament makroekonomiku, jeħtieġ li titlesta riforma komprensiva l-Liġi ta’ Qafas tal-Baġit u hemm bżonn ta’ aktar sforzi biex jiġi żgurat strettament il-kontroll tan-nefqa bl-infurzar tal-liġi tal-kontroll tal-impenji u sabiex tkun evitata aktar akkumulazzjoni ta’ arretrati tas-settur pubbliku. It-tkomplija tar-ristrutturar ta’ impriżi pubbliċi, li tiġi żgurata l-istabbiltà finanzjarja tagħhom, u l-kontroll strett tan-nefqa fil-pensjonijiet u l-kura tas-saħħa u ser ikunu kruċjali. Fuq in-naħa tad-dħul, hemm spazju biex is-sistema tat-taxxa ssir aktar favur it-tkabbir u li tkompli titrawwem il-konformità mat-taxxa.
            
         
               (10)
            
            
               Il-Portugall qed jiffaċċja sfidi li huma relatati mal-qgħad li, minkejja t-tnaqqis reċenti, għadu għoli ħafna, b’mod partikolari fost iż-żgħażagħ. Ir-rata tal-qgħad kienet ta’ 16,4 % fl-2013 u l-qgħad fost iż-żgħażagħ ta’ 38,1 %, li huwa sostanzjalment ogħla mill-medja tal-UE, bħalma kien il-perċentwali ta’ żgħażagħ barra mill-edukazzjoni, impjieg jew taħriġ. Ir-rata tradizzjonalment għolja tal-Portugall ta' impjiegi fost il-persuni li għandhom bejn l-20 u l-64 sena naqset b’mod sinifikanti sa mill-bidu tal-kriżi ekonomika, minn 73,1 % fl-2008 għal 65,6 % fl-2013. Fir-rigward tal-qgħad fost iż-żgħażagħ, f’konformità mal-objettivi tal-garanzija għaż-żgħażagħ, l-isfidi ewlenin jinkludu involviment dgħajjef taż-żgħażagħ li mhumiex reġistrati, u l-bżonn biex wieħed jallinja aħjar l-edukazzjoni u t-taħriġ għall-ħtiġijiet tas-suq tax-xogħol. Taħt il-programm ta’ aġġustament makroekonomiku, il-Portugall implimenta firxa wiesgħa ta’ riformi fis-suq tax-xogħol li l-għan tagħhom hu li jtaffu l-leġislazzjoni restrittiva żżejjed għall-ħarsien tal-impjiegi, biex il-mekkaniżmi tal-iffissar tal-pagi jsiru aktar flessibbli u jitjieb il-funzjonament tas-servizzi pubbliċi tal-impjiegi u l-politiki ta’ attivazzjoni. Madankollu, għad baqa’ sfidi, b’mod partikolari l-ħtieġa li tiġi indirizzata s-segmentazzjoni tas-suq tax-xogħol u jitjieb ir-rispons tal-pagi għall-kundizzjonijiet ekonomiċi. Evalwazzjoni indipendenti tal-effetti ta’ riformi reċenti tas-sistema ta’ protezzjoni tal-impjiegi tgħin sabiex tivvaluta, b’mod partikolari, l-impatt tagħhom fuq il-ħolqien tal-impjiegi, il-prekarjetà, il-kost ġenerali tax-xogħol u dwar l-għadd ta’ appelli fil-Qorti kontra s-sensji u l-eżitu tagħhom. Minkejja l-isforzi biex jittaffa l-impatt soċjali negattiv, il-proċess ta’ konsolidament fiskali u ż-żieda fil-qgħad kellhom riperkussjonijiet negattivi f’termini ta’ faqar.
            
         
               (11)
            
            
               Il-Portugall għamel progress sinifikanti biex jirriforma s-sistema edukattiva tiegħu permezz ta’ diversi miżuri fil-ġlieda kontra t-tluq bikri mill-iskola, u biex titjieb ir-rata tal-kisbiet terzjarji u l-addatament għas-suq tax-xogħol. Madankollu, l-implimentazzjoni sħiħa u l-użu effiċjenti tal-fondi jibqgħu kruċjali. B’mod partikolari, aktar xogħol hu meħtieġ sabiex jitnaqqas in-nuqqas ta’ tlaqqigħ bejn il-ħiliet u l-impjiegi, inkluż billi tiżdied il-kwalità u l-attrazzjoni tal-edukazzjoni vokazzjonali u t-taħriġ, inklużi l-edukazzjoni u t-taħriġ vokazzjonali f’żewġ livelli, li jrawmu l-involviment ta’ min iħaddem biex ifasslu programmi ta’ impjiegi u jkun ipprovdut biżżejjed taħriġ u apprendistati. Hemm ukoll il-ħtieġa li jiġu implimentati b’mod effettiv servizzi ta’ konsulenza u gwida għall-karriera għal studenti tal-edukazzjoni sekondarja u terzjarja f’konformità mal-ħtiġijiet tas-suq tax-xogħol u l-antiċipazzjoni tal-ħiliet, u jsaħħu r-rabtiet mas-settur tan-negozju.
            
         
               (12)
            
            
               Il-Portugall ħa passi sinifikanti taħt il-programm ta’ aġġustament makroekonomiku biex itejjeb il-bażi kapitali tas-settur bankarju u jsaħħaħ il-qafas tiegħu ta' superviżjoni u riżoluzzjoni. Madankollu, għad fadal sfidi importanti u jeħtieġ li jiġu mmonitorjati u mmaniġġjati bir-reqqa; dawn jinkludu l-profittabilità tal-banek Portugiżi. Id-data għall-ewwel kwart tal-2014 turi li xi banek megħjuna irreġistraw riżultati pożittivi. Il-kwalità tal-assi għadha problema serja, b’livelli ta’ indeboliment baqgħu għoljin f’madwar 6 % tat-total gross ta’ self u self improduttiv f’livelli elevati (10,6 %), b’mod partikolari fis-segment tal-kumpaniji (aktar minn 16 %) skont id-data disponibbli fl-aħħar tal-2013. Il-Portugall adotta numru ta’ miżuri sabiex jiffaċilita s-self lil kumpaniji vijabbli, iżda l-kundizzjonijiet ta’ finanzjament jibqgħu diffiċli, b’mod partikolari għall-SMEs, u l-firxa ta’ alternattivi ta’ finanzjament għas-settur korporattiv, minbarra dawk ibbażati fuq fianzjament tal-banek, għadu limitat. Self li ngħata reċentement lil SMEs naqas b’4,8 % fl-2013 meta mqabbel mal-2012. Il-medja tar-rati ta’ interess fuq self ġdid lil kumpaniji Portugiżi naqset kemxejn mill-bidu tal-2013, iżda jibqgħu b’mod sinifikanti 'l fuq mill-medja taż-żona tal-euro. Minħabba l-livell għoli ta’ dejn korporattiv u l-ħtieġa għal aktar diżingranaġġ tas-settur bankarju, il-kapaċità tal-banek li jestendu l-kreditu lil ditti vijabbli bi spiża raġonevoli jibqa’ limitat.
            
         
               (13)
            
            
               Bil-għan li jiżguraw l-effiċjenza u s-sostenibbiltà tas-settur tal-enerġija u li jnaqqsu l-ispiża tal-enerġija għall-ekonomija, ġew implimentati żewġ pakketti ta’ miżuri taħt il-programm ta’ aġġustament makroekonomiku. Madankollu, il-kirjiet fis-settur tal-enerġija għandhom ikunu aktar imnaqqsa, u jiġi ttrattat id-dejn tariffarju għoli li dejjem tiela'. Għal dan l-għan, il-Portugall reċentement ħabbar it-tielet pakkett ta’ miżuri, inkluża l-estensjoni għall-2015 mill-2014 ta' imposta speċjali fuq l-operaturi tal-enerġija. Barra minn hekk, it-titjib tal-integrazzjoni tan-netwerks tal-enerġija transkonfinali u li titħaffef l-implimentazzjoni ta’ proġetti ta’ interkonnessjoni tal-elettriku u tal-gass jibqgħu kwistjonijiet pendenti u jeħtieġu segwitu b’saħħtu sabiex jintemm l-iżolament tal-peniżola Iberika mis-suq tal-enerġija tal-UE. Fis-settur tat-trasport, sar progress taħt il-programm, b’mod partikolari fit-tisħiħ tal-pożizzjoni kompetittiva tal-portijiet Portugiżi, it-tfassil ta’ pjan tat-trasport komprensiv fit-tul, wara li ġew indirizzati n-nuqqasijiet u l-lakuni li kienu indirizzati u t-titjib tal-qafas regolatorju. Madankollu, għadhom meħtieġa aktar miżuri sabiex jiġu implimentati b’mod effettiv pjan komprensiv tat-trasport fit-tul u pjan ta’ azzjoni dwar ir-riforma tal-portijiet. Hemm bżonn ukoll li jittieħdu passi biex jiżguraw l-indipendenza u l-kapaċità tar-regolatur tat-trasport u s-sostenibbiltà finanzjarja tal-impriżi tal-Istat fis-settur u li titjieb l-effiċjenza u l-kompetizzjoni fit-trasport ferrovjarju.
            
         
               (14)
            
            
               Riforma importanti ġiet implimentata fis-suq tal-kera urban bil-għan li s-suq tad-djar isir aktar dinamiku inkluż billi jinstab bilanċ aħjar bejn id-drittijiet u l-obbligi ta’ bejn is-sidien u l-inkwilini, l-introduzzjoni ta’ aktar flessibbiltà fl-għażla tal-perijodu tal-kuntratt u l-inċentivar xogħlijiet ta’ restawr. Għad hemm bżonn aktar xogħol biex jiġi evalwat b’mod komprensiv l-impatt ta’ din ir-riforma fuq il-bażi ta’ data dwar l-ixpruni ewlenin tas-suq u fuq l-ekonomija klandestina tas-suq tal-kiri Portugiż. Il-Portugall għamel progress sostanzjali fit-titjib tal-ambjent tan-negozju tiegħu, b’mod partikolari billi ħoloq kundizzjonijiet qafas aħjar, il-promozzjoni ta’ kultura intraprenditorjali u t-titjib tal-proċedimenti ta’ insolvenza għal ditti f’diffikultà. L-attenzjoni issa għandha tgħaddi fuq l-implimentazzjoni. Is-simplifikazzjoni ta’ proċeduri amministrattivi u tal-liċenzji għamlet progress iżda għadd ta’ miżuri għadhom mhumiex lesti. Huma meħtieġa aktar sforzi biex jitneħħew l-ostakli għall-kompetizzjoni fis-settur tas-servizzi, b’mod partikolari billi jiġu adottati emendi settorjali, u fis-servizzi professjonali, billi tiġi adottata leġislazzjoni fuq il-bqija korpi professjonali. F’dak li għandu x’jaqsam mar-Regolament u l-kompetizzjoni, miżuri ta’ segwitu huma meħtieġa biex jiġu żgurati l-indipendenza u l-awtonomija ta’ regolaturi settorjali nazzjonali u l-awtorità tal-kompetizzjoni. Dewmien sinifikanti għadu jaffettwa l-pagamenti mill-awtoritajiet pubbliċi.
            
         
               (15)
            
            
               Sar progress ġmielu taħt il-programm ta’ aġġustament makroekonomiku fir-razzjonalizzazzjoni u l-immodernizzar tal-amministrazzjoni pubblika f’termini ta’ impjiegi, il-politika ta’ rimunerazzjoni, il-kundizzjonijiet tax-xogħol, l-effiċjenza organizzattiva u l-kwalità tas-servizzi. Madankollu, xi miżuri ta’ riforma previsti għad iridu jiġu ffinalizzati u t-trasparenza għad trid tittejjeb. Minkejja l-progress sinifikanti li sar biex titjieb l-effiċjenza tas-sistema ġudizzjarja, hemm bżonn ta’ aktar titjib b’mod partikolari f’termini ta’ tul tal-proċedimenti, ir-rata tal-ikklirjar, l-għadd ta’ kawżi pendenti, u fil-monitoraġġ u l-proċess ta’ evalwazzjoni.
            
         
               (16)
            
            
               L-analiżi tal-Kummissjoni twassalha biex tikkonkludi li l-implimentazzjoni b’suċċess tal-programm ta' aġġustament makroekonomiku kienet strumentali fl-immaniġġar ta' riskji ekonomiċi u finanzjarji u t-tnaqqis tal-iżbilanċi. Il-Portugall adotta firxa wiesgħa ta’ riformi strutturali iebsin taħt il-programm, li qed jibdew jagħtu l-frott f’termini ta’ kompetittività msaħħa u jerġa’ jibda t-tkabbir ekonomiku, iżda hemm bżonn ta’ aktar ħidma biex jiġu evalwati l-impatt tar-riformi fuq il-funzjonament tal-ekonomija. Huwa għalhekk essenzjali, l-monitoraġġ kontinwu tar-riformi kollha implimentati li jiġi evalwat jekk dawn jikkontribwixxux biex tingħata spinta lill-kompetittività, il-produzzjoni u t-tkabbir fl-impjiegi.
            
         
               (17)
            
            
               Billi wara t-tmiem tal-programm ta’ aġġustament makroekonomiku li ser ikun legalment konklu fit-28 ta’ Ġunju 2014, il-Portugall ser ikun integrat kompletament fl-eżerċizzju tas-Semestru Ewropew, il-Kummissjoni, abbażi ta’ dan evalwat id-dokumenti mressqa mill-Portugall. Mhux biss qieset ir-rilevanza tagħhom għall-politika sostenibbli fiskali u soċjoekonomika fil-Portugall imma wkoll il-konformità tagħhom mar-regoli u mal-gwida tal-UE, fid-dawl tal-ħtieġa li tissaħħaħ il-governanza ekonomika kumplessiva tal-Unjoni billi jingħata kontribut fil-livell tal-UE għad-deċiżjonijiet nazzjonali futuri. Ir-rakkomandazzjonijiet lill-Portugall skont is-Semestru Ewropew huma riflessi fir-rakkomandazzjonijiet (1) sa (8) hawn taħt.
            
         
               (18)
            
            
               Fid-dawl ta’ din l-evalwazzjoni, il-Kunsill eżamina l-istrateġija fiskali tal-Gvern, u l-opinjoni tiegħu (7) hija riflessa b’mod partikolari fir-rakkomandazzjoni (1) hawn taħt. Dawn ir-rakkomandazzjonijiet kienu ppreparati wara l-konklużjoni tal-programm ta’ aġġustament makroekonomiku u għalhekk jibnu fuq il-kisbiet ta' dak il-programm biex jiġi żgurat l-implimentazzjoni tiegħu fit-tul.
            
         
               (19)
            
            
               Fil-kuntest tas-Semestru Ewropew, il-Kummissjoni wettqet ukoll analiżi tal-politika ekonomika taż-żona tal-euro inġenerali. Abbażi ta' dan, il-Kunsill ħareġ rakkomandazzjonijiet speċifiċi indirizzati lill-Istati Membri li għandhom il-munita tal-euro (8)
                  
                     *
                  . Bħala pajjiż li l-munita tiegħu hija l-euro, il-Portugall għandu jiżgura wkoll l-implimentazzjoni sħiħa u f'waqtha ta' dawk ir-rakkomandazzjonijiet,
            
         B’DAN JIRRAKKOMANDA li l-Portugall jieħu azzjoni fil-perijodu 2014-2015 biex:
   
               1.
            
            
               Jimplimenta l-miżuri meħtieġa għall-konsolidament fiskali għall-2014 sabiex jintlaħqu l-miri fiskali u tiġi evitata l-akkumulazzjoni ta’ arretrati ġodda. Għas-sena 2015, jimplimenta strateġija baġitarja riveduta biex id-defiċit jitniżżel għal 2,5 % tal-PDG, f’konformità mal-mira stabbilita fir-Rakkomandazzjoni tal-Proċedura dwar id-Defiċit Eċċessiv, filwaqt li jinkiseb l-aġġustament strutturali meħtieġ. Jissostitwixxi miżuri ta' konsolidazzjoni li l-Qorti Kostituzzjonali tikkunsidra inkostituzzjonali permezz ta' miżuri ta' daqs u kwalità simili malajr kemm jista' jkun. Il-korrezzjoni tal-iżbilanċ eċċessiv għandha ssir b’mod u manjiera li tiffavorixxi t-tkabbir sostenibbli, tillimita l-ħtieġa li wieħed jirrikorri għal miżuri ta’ darba u għal miżuri temporanji. Wara l-korrezzjoni ppjanata tad-defiċit eċċessiv, għandu jsegwi aġġustament strutturali annwali lejn l-objettiv fuq perijodu medju ta’ żmien, f’konformità mar-rekwiżit ta’ aġġustament strutturali annwali ta’ mill-inqas 0,5 % tal-PDG, aktar fi żminijiet tajbin, u jiżguraw li r-regola tad-dejn tkun issodisfata biex il-proporzjon tad-dejn ġenerali għoli jaqbad triq sostenibbli. Jipprijoritizza l-konsolidazzjoni fiskali bbażata fuq l-infiq u tiżdied aktar l-effiċjenza u l-kwalità tan-nefqa pubblika. Iżomm kontroll strett tan-nefqa għall-amministrazzjoni ċentrali, reġjonali u lokali. Jissokta l-proċess tar-ristrutturar ta’ impriżi statali. Sal-aħħar tal-2014, jiżviluppa miżuri komprensivi ġodda bħala parti mir-riforma attwali tal-pensjonijiet, bil-għan li jtejjeb is-sostenibbiltà fuq perijodu medju tas-sistema tal-pensjonijiet. Jikkontrolla t-tkabbir tan-nefqa għall-kura tas-saħħa u jkompli r-riforma tal-isptar. Jeżamina mill‐ġdid is-sistema tat-taxxa u jagħmilha aktar favorevoli għat-tkabbir. Ikompli jtejjeb il-konformità fiskali u jiġġieled l-evażjoni tat-taxxa billi tiżdied l-effiċjenza tal-amministrazzjoni tat-taxxa. Issaħħaħ is-sistema tal-ġestjoni tal-finanzi pubbliċi billi jiffinalizza u jimplimenta malajr riforma komprensiva tal-Qafas tal-Liġi Baġitarja sa tmiem l-2014. Jiżgura konformità stretta tal-Liġi ta’ Kontroll tal-Impenji. Jimplimenta b’mod effettiv il-paga unika u l-iskali tas-supplimenti fis-settur pubbliku mill-2015 'il quddiem.
            
         
               2.
            
            
               Iżomm żviluppi fil-paga minima li jkunu konsistenti mal-għanijiet tal-promozzjoni tal-impjiegi u l-kompetittività. Jiżgura sistema tal-iffissar tal-pagi li tippromwovi l-allinjament tal-pagi u l-produttività fuq livell settorjali u/jew ta' ditta. Jesplora, f’konsultazzjoni mas-sħab soċjali u f’konformità mal-prattika nazzjonali, il-possibbiltà ta' sospensjoni temporanja, maqbula b'mod reċiproku fil-livell ta' ditti, ta' ftehimiet kollettivi. Sa Settembru tal-2014, jippreżenta proposti dwar sospensjoni temporanja, maqbula b'mod reċiproku fil-livell ta' ditti, ta' ftehimiet kollettivi u dwar reviżjoni tas-sopravvivenza ta’ ftehimiet kollettivi.
            
         
               3.
            
            
               Jippreżenta, sa Marzu 2015, evalwazzjoni indipendenti tar-riformi reċenti tas-sistema ta’ protezzjoni tal-impjiegi, flimkien ma’ pjan ta’ azzjoni possibbli għal iktar riformi li jindirizzaw is-segmentazzjoni tas-suq tax-xogħol. Ikompli r-riforma ta’ politiki attivi tas-suq tax-xogħol u s-Servizzi tal-Impjiegi Pubbliċi, li għandhom l-għan li jżidu l-impjiegi u r-rati ta’ parteċipazzjoni tax-xogħol, speċifikament permezz ta’ titjib ta’ pariri dwar l-impjiegi/għajnuna u attivazzjoni għat-tiftix ta’ impjieg/is-sistemi ta’ sanzjonijiet bil-għan li jitnaqqas il-qgħad fit-tul u jiġu integrati dawk l-iktar imbegħdin mis-suq tax-xogħol. Jindirizza l-livell għoli ta’ qgħad fost iż-żgħażagħ, b'mod partikolari permezz ta’ antiċipazzjoni u komunikazzjoni effettiva tal-ħiliet taż-żgħażagħ mhux reġistrati, f’konformità mal-objettivi tal-garanzija għaż-żgħażagħ. Jiżgura kopertura xierqa ta’ assistenza soċjali, inkluża l-iskema ta' dħul minimu, filwaqt li jiżgura l-attivazzjoni effettiva ta’ dawk li jirċievu l-benefiċċji.
            
         
               4.
            
            
               Itejjeb il-kwalità u r-rilevanza tas-sistema edukattiva sabiex jitnaqqas it-tluq bikri mill-iskola u jiġu indirizzati r-rati għal prestazzjonijiet edukattivi baxxi. Jiżgura nefqa pubblika effiċjenti fl-edukazzjoni u fit-tnaqqis tad-differenzi fil-ħiliet, inkluż billi jżid il-kwalità u l-attrazzjoni tal-edukazzjoni u t-taħriġ vokazzjonali u jrawwem kooperazzjoni mas-settur tan-negozju. Isaħħaħ il-kooperazzjoni bejn ir-riċerka pubblika u n-negozju u jindokra t-trasferiment tal-informazzjoni.
            
         
               5.
            
            
               Jissorvelja l-pożizzjoni ta’ likwidità tal-banek u n-nuqqas potenzjali fil-kapital, inkluż permezz ta’ spezzjonijiet tematiċi fuq il-post u l-ittestjar tal-istress. Jevalwa l-pjani ta’ rkupru tal-banek u jintroduċi titjib fil-proċess ta’ evalwazzjoni fejn meħtieġ. Jimplimenta strateġija komprensiva biex jitnaqqas dejn korporattiv u jsaħħaħ l-isforzi biex titwessa’ l-firxa ta’ finanzjament alternattiv, inkluż għall-istadji bikrija ta’ żviluppi tan-negozju, billi jtejjeb l-effiċjenza ta’ għodod ta’ ristrutturar tad-dejn (partikolarment il-PER u SIREVE) għal kumpaniji vijabbli, l-introduzzjoni ta’ inċentivi għall-banek u d-debituri li jinvolvu ruħhom fi proċessi ta’ ristrutturar fi stadju bikri u t-titjib tad-disponibbiltà ta’ ffinanzjar permezz tas-suq kapitali. Jiżgura li l-miżuri identifikati jappoġġaw ir-riallokazzjoni ta’ finanzjament lejn setturi produttivi tal-ekonomija, inkluż lil SMEs vijabbli, filwaqt li jevita riskji għall-finanzi pubbliċi u l-istabbiltà finanzjarja. Jimplimenta, sal-aħħar ta’ Settembru 2014, sistema ta’ twissija bikrija prinċipalment għal għanijiet ta' superviżjoni, biex tidentifika ditti, inklużi SMEs, bi probabbiltà għolja ta' inadempjenza minħabba insolvenza, u li indirettament tista' tippromwovi r-ristrutturar bikri tad-dejn korporattiv.
            
         
               6.
            
            
               Jimplimenta t-tieni u t-tielet pakkett ta’ miżuri fis-settur tal-enerġija bl-għan li jnaqqas l-ispejjeż tal-enerġija għall-ekonomija, filwaqt li jiġu eliminati djun tariffarji tal-elettriku sal-2020, u jissorvelja mill-qrib l-implimentazzjoni. Itejjeb l-integrazzjoni transkonfinali tan-netwerks tal-enerġija u jħaffef l-implimentazzjoni ta’ proġetti ta’ interkonnessjoni tal-elettriku u tal-gass. Jimplimenta pjan tat-trasport komprensiv fit-tul u “kronogramma” li tistabbilixxi r-riformi settorjali tal-portijiet. Ilesti konċessjonijiet tat-trasport għal żoni metropolitani ta’ Lisbona u Oporto. Jiżgura li n-negozjati ġodda tal-konċessjonijiet eżistenti tal-portijiet u l-iskemi ġodda ta’ awtorizzazzjoni huma orjentati lejn u f’konformità mal-prinċipji tas-suq intern, b’mod partikolari r-regoli tal-akkwisti. Jiżgura li l-awtorità regolatorja nazzjonali għat-trasport (AMT) tkun kompletament indipendenti u operattiva sal-aħħar ta’ Settembru 2014. Jiżgura s-sostenibbiltà finanzjarja tal-impriżi tal-Istat fis-settur tat-trasport. Isaħħaħ l-effiċjenza u l-kompetizzjoni fis-settur tal-ferrovija, billi jimplimenta l-pjan għall-kompetittività ta’ CP Carga, wara t-trasferiment ta’ terminals tal-merkanzija, filwaqt li jiżgura l-indipendenza maniġerjali tal-maniġer tal-infrastruttura u l-impriżi ferrovjarji proprjetà tal-Istat.
            
         
               7.
            
            
               Ikompli jtejjeb l-evalwazzjoni tas-suq tad-djar, inkluż billi jistabbilixxi, sal-aħħar tal-2014, qafas ta’ monitoraġġ u rappurtar aktar sistematiku u joħroġ rapport komprensiv dwar l-ekonomija moħbija f’dak is-suq. Ikompli bl-isforzi biex jitwettqu aktar inventarji ta’ piżijiet regolatorji bil-ħsieb li jinkludu, sa Marzu 2015, setturi li għadhom mhumiex koperti. Jadotta u jimplimenta, sal-aħħar ta’ Settembru 2014, id-digrieti pendenti ta’ liċenzjar u l-emendi settorjali. Ineħħi, sal-aħħar ta’ Settembru 2014, ir-restrizzjonijiet li għad fadal fis-settur tas-servizzi professjonali u jdaħħal fis-seħħ il-korpi professjonali emendati bil-liġijiet li għadhom ma ġewx adottati taħt il-programm ta’ aġġustament makroekonomiku. Jelimina d-dewmien fil-pagamenti mis-settur pubbliku. Jiżgura riżorsi adegwati tar-regolaturi nazzjonali u l-awtorità tal-kompetizzjoni.
            
         
               8.
            
            
               Ikompli jirrazzjonalizza u jimmodernizza l-amministrazzjoni pubblika ċentrali, reġjonali u lokali. Jimplimenta r-riformi biex titjieb l-effiċjenza tas-sistema ġudizzjarja u tiżdied it-trasparenza. Iżid l-isforzi biex jevalwa l-implimentazzjoni tar-riformi li saru taħt il-programm ta’ aġġustament makroekonomiku kif ukoll riformi futuri u ppjanati. B’mod partikolari, jdaħħal valutazzjonijiet sistematiċi u mandatorja ex ante u ex post fil-proċess leġislattiv. Iwaqqaf unità ta’ evalwazzjoni funzjonalment indipendenti fil-livell tal-gvern ċentrali, li tivvaluta u tirraporta kull sitt xhur dwar l-implimentazzjoni ta’ dawn ir-riformi, inkluż konsistenza ma’ valutazzjoni tal-impatt ex ante, b’passi korrettivi jekk ikun hemm bżonn.
            
         
      Magħmul fi Brussell, it-8 ta’ Lulju 2014.
      
         
            Għall-Kunsill
         
         
            Il-President
         
         P. C. PADOAN
      
   
   
      (1)  ĠU L 209, 2.8.1997, p. 1.
   
      (2)  Miżmuma għall-2014 permezz tad-Deċiżjoni tal-Kunsill 2014/322/UE tas-6 ta' Mejju 2014 dwar il-linji gwida għall-politika tal-Istati Membri dwar l-impjiegi (ĠU L 165, 4.6.2014, p. 49).
   
      (3)  Deċiżjoni ta' Implimentazzjoni tal-Kunsill 2011/344/UE tas-30 ta’ Mejju 2011 dwar l-għoti ta’ assistenza finanzjarja tal-Unjoni lill-Portugall (ĠU L 159, 17.6.2011, p. 88).
   
      (4)  Deċiżjoni ta’ Implimentazzjoni tal-Kunsill 2014/234/UE tal-23 ta’ April 2014 li temenda d-Deċiżjoni ta’ Implimentazzjoni 2011/344/UE dwar l-għoti ta’ assistenza finanzjarja tal-Unjoni lill-Portugall (ĠU L 125, 26.4.2014, p. 75).
   
      (5)  Regolament (UE) Nru 472/2013 tal-Parlament Ewropew u tal-Kunsill tal-21 ta’ Mejju 2013 dwar it-tisħiħ tas-sorveljanza ekonomika u baġitarja tal-Istati Membri fiż-żona tal-euro li jesperjenzaw jew ikunu mhedda b'diffikultajiet gravi fir-rigward tal-istabbiltà finanzjarja tagħhom (ĠU L 140, 27.5.2013, p. 1).
   
      (6)  Regolament (UE) Nru 1176/2011 tal-Parlament Ewropew u tal-Kunsill tas-16 ta' Novembru 2011 dwar il-prevenzjoni u l-korrezzjoni ta' żbilanċi makroekonomiċi (ĠU L 306, 23.11.2011, p. 25).
   
      (7)  Skont l-Artikolu 5(2) tar-Regolament tal-Kunsill (KE) Nru 1466/97.
   
      (8)  Ara paġna 141 ta’ dan il-Ġurnal Uffiċjali.